IHL จะโตสดใสในปีหน้า
วันนี้ ดิฉันขอพูดถึง IHL หรือบริษัท อินเตอร์ไฮด์ ซึ่งเป็นผู้ผลิตและจำหน่ายหนังสำหรับเบาะรถยนต์ตามคำสั่งของลูกค้า (OEM)
10 ส.ค. 2554

วันนี้ ดิฉันขอพูดถึง IHL หรือบริษัท อินเตอร์ไฮด์ ซึ่งเป็นผู้ผลิตและจำหน่ายหนังสำหรับเบาะรถยนต์ตามคำสั่งของลูกค้า (OEM)
โดย..จิตรา อมรธรรม 
รายได้เกี่ยวพันอยู่กับอุตสาหกรรมยานยนต์เป็นหลัก สาเหตุที่นำมาพูดถึงในวันนี้ เพราะเห็นว่าราคาหุ้นในกลุ่มยานยนต์ที่ปรับลงแรงตั้งแต่เกิดเหตุการณ์ภัยพิบัติในญี่ปุ่น เมื่อวันที่11 มี.ค.ที่ผ่านมา วันนี้เริ่มฟื้นตัวกันหมดแล้ว ยกเว้น IHL ที่ราคายังไม่ฟื้น ทั้งที่ผลประกอบการในปีหน้าจะกลับมาเติบโตอย่างโดดเด่นเพราะมีสินค้าใหม่รวมทั้งเป็นหุ้นที่ให้ผลตอบแทนจากเงินปันผลดีทีเดียว คือ ประมาณ 5-6% ต่อปี จึงนำมาเล่าสู่กันฟังค่ะ 
IHL เป็นผู้ผลิตเบาะหนังรถยนต์ที่ครบวงจร เริ่มตั้งแต่นำเข้าหนังดิบที่ทำจากโคหรือกระบือ นำมาฟอก อบ อัด และตกแต่ง ขายเป็นหนังผืนที่ตัดเป็นชิ้น หรือเย็บขึ้นรูปตามความต้องการของลูกค้า นอกจากนี้ยังมีสินค้าอื่น เช่น หนังผืนที่ตัดและร้อยเป็นพวงมาลัยและกระปุกเกียร์ มีบริการทำสีหนังและรับฟอกหนัง ลูกค้าของ IHL กว่า 85% เป็นบริษัทผู้ผลิตรถยนต์ค่ายญี่ปุ่น ซึ่งส่วนใหญ่เป็น Toyota รองลงมาเป็น Nissan และ Honda รายได้ของ IHL ในช่วง 5 ปีที่ผ่านมา ขยายตัวเฉลี่ยปีละ 17% โดยปีที่ยอดขายลดลงหนัก คือ ในปี 2552 ที่อุตสาหกรรมยานยนต์ได้รับผลกระทบจากวิกฤตซับไพรม์ ขณะที่กำไร (จากการดำเนินงานปกติไม่รวมรายการพิเศษ) เติบโตเฉลี่ย 33% โดยมีอัตรากำไรขั้นต้นแกว่งอยู่ระหว่าง 13% ถึงกว่า 20% อย่างไรก็ตาม หลายปีมานี้บริษัทเริ่มจัดหาหนังดิบจากต่างประเทศ (เช่น แอฟริกา ออสเตรเลีย ยุโรป อเมริกา) ซึ่งมีราคาถูกกว่าในประเทศ ทำให้อัตรากำไรขั้นต้นในปี 2553 ที่ผ่านมา ดีขึ้นมาอยู่ที่ระดับ 24.97% และในไตรมาสแรกของปีนี้อยู่ที่ 23.5% เราเชื่อว่าบริษัทจะสามารถรักษาระดับอัตรากำไรขั้นต้นให้อยู่ในระดับกว่า 20% ขึ้นไปต่อไปได้ 
บริษัทต้องการกระจายความเสี่ยงจากการพึ่งพาแต่อุตสาหกรรมยานยนต์ แม้ว่าอัตรากำไรขั้นต้นที่ได้จากลูกค้าในกลุ่มนี้จะถือว่าสูง และยังไม่สามารถหาลูกค้ากลุ่มอื่นมาทดแทนได้ในวันนี้ก็ตาม โดยบริษัทจะยังคงทำในสิ่งที่ชำนาญ คือ การผลิตหนัง แต่ขยายฐานลูกค้าไปยังธุรกิจรองเท้าหนัง ล่าสุด บริษัทได้ร่วมมือกับ Wolverine World Wide (WWW) ผู้ผลิตและจำหน่ายรองเท้าระดับโลกจากสหรัฐอเมริกา ภายใต้แบรนด์ Wolverine, HarleyDavidsonFootwear, Cushe และ Hush Puppies เป็นต้น โดย IHL จะเริ่มผลิตหนังรองเท้าให้กับ WWW ตั้งแต่เดือน ก.ย.นี้ คาดว่าในไตรมาส 4 ปีนี้จะเริ่มผลิตประมาณ 2 แสนตารางฟุตต่อเดือน และจะทยอยผลิตเพิ่มขึ้นในปีหน้า กำลังการผลิตสามารถขยายได้โดยเพิ่มเติมเครื่องจักรเข้าไปในโรงงานใหม่ที่มีขนาดใหญ่เท่ากับโรงงานแรกในพื้นที่เดียวกัน (สร้างเสร็จเรียบร้อยแล้ว) ทั้งนี้ IHL คาดว่าสัดส่วนรายได้จากธุรกิจหนังรองเท้าจะเพิ่มขึ้นเป็น 20% ของรายได้รวม ภายใน 2-3 ปีข้างหน้า 
กำไรในไตรมาส 2 ของปีนี้ที่กำลังจะประกาศไม่เกินกลางเดือน ส.ค.นี้นั้น คาดว่าจะเป็นจุดต่ำสุดของปีนี้ เพราะได้รับผลกระทบจากการลดกำลังการผลิตของค่ายรถยนต์ญี่ปุ่น นักวิเคราะห์ของ บล.ฟินันเซียไซรัส คาดว่ารายได้จะลดลง 17% จากไตรมาสก่อน (QQ) และลดลง 11% จากไตรมาสเดียวกันปีก่อน (YY) และคาดว่าจะมีกำไรสุทธิ 31 ล้านบาท ลดลง 47% QQ และ 48% YY แต่ทิศทางผลประกอบการในครึ่งปีหลังจะฟื้นตัวตามทิศทางอุตสาหกรรมยานยนต์ โดยในช่วงเดือน มิ.ย.ที่ผ่านมา IHL ได้กลับมาผลิตเป็นปกติที่ 100% แล้ว จากช่วงเดือน เม.ย.พ.ค. ที่ผลิตเพียง 50% ของกำลังการผลิตทั้งหมด สำหรับผลประกอบการทั้งปีนี้คาดว่ารายได้จะเติบโตเพียง 3% ส่วนกำไรสุทธิน่าจะลดลง 15%
ปี 2555 เป็นปีที่สดใสของ IHL เพราะได้อานิสงส์จาก 2 แรง คือ ตลาดรถยนต์ที่สภาอุตสาหกรรมแห่งประเทศไทย คาดว่าการผลิตรถยนต์ในปี 2555 จะเพิ่มขึ้นไปเป็น 2 ล้านคัน จากปีนี้ที่เราคาดว่าจะมียอดผลิต 1.75 ล้านคัน ดังนั้นธุรกิจเบาะหนังรถยนต์น่าจะกลับมาเติบโตได้ไม่ต่ำกว่า 1015% บวกกับรายได้จากการผลิตหนังรองเท้าให้กับ WWW จะเข้ามาเต็มปีเป็นปีแรก ซึ่งทำให้คาดว่ากำไรสุทธิในปีหน้าจะเพิ่มขึ้นถึง 30% เป็น 300 ล้านบาท หรือ 1 บาท ราคาปิดวานนี้ที่ 8.05 บาท จึงคิดเป็น PE 8 เท่า ขณะที่ในอดีต IHL ซื้อขายเฉลี่ยที่ 11 เท่า หากอิงที่ PE 11 เท่า ราคาที่เหมาะสมจะอยู่ที่ 11 บาท แต่กำไรที่เติบโตสูงในปีหน้า นักลงทุนบางท่านจะเห็นว่า PE 12–14 เท่ายังพอรับไหว ก็จะหมายถึงราคาอาจไปได้ถึง 12–14 บาท ไม่รวมเงินปันผลที่คาดว่าจะจ่าย 0.40 บาทต่อหุ้นในปีนี้ คิดเป็นอัตราผลตอบแทน 5% ค่ะ